Leksion 1
Ania ti Naimbag a Damag?
1. Ania ti damag manipud iti Dios?
Kayat ti Dios a matagiragsak dagiti tattao ti biag ditoy daga. Pinarsuana ti daga ken ti isuamin nga adda iti dayta gapu ta ay-ayatenna dagiti tattao. Iti din agbayag, ipaayannanto iti nasaysayaat a masanguanan dagiti tattao iti amin a paset ti daga. Pukawennanto dagiti pakaigapuan ti panagsagaba ti sangatauan.—Basaem ti Jeremias 29:11.
Awan pay ti gobierno a nakaikkat iti kinaranggas, sakit, wenno ipapatay. Ngem adda naimbag a damag. Iti din agbayag, amin a gobierno ti tao ket masuktanton iti gobierno ti Dios. Dagiti iturayan dayta a gobierno tagiragsakendanto ti talna ken nasayaat a salun-at.—Basaem ti Isaias 25:8; 33:24; Daniel 2:44.
2. Apay a nakapatpateg a maipakaammo ita ti naimbag a damag?
Sa laeng agpatingga ti panagsagaba inton dadaelen ti Dios dagiti dakes a tattao ditoy daga. (Sofonias 2:3) Kaano a mapasamak dayta? Dagiti kasasaad a mangdiddidigra ita iti sangatauan ket naipadto iti Sao ti Dios. Ipakita ti agdama a paspasamak nga asidegen nga agtignay ti Dios.—Basaem ti 2 Timoteo 3:1-5.
3. Ania ti masapul nga aramidentayo?
Masapul nga adalentayo ti maipapan iti Dios manipud iti Saona, ti Biblia. Mayasping dayta iti surat ti maysa a naayat nga ama a mangibagbaga kadatayo no kasano a matagiragsaktayo ti nasaysayaat a biag ita ken ti agnanayon a biag ditoy daga iti masanguanan. Mabalin a saan a kayat ti dadduma nga adda tumulong kenka a mangtarus iti Biblia. Ngem ditay koma sayangen ti gundaway nga agbiag iti nasaysayaat a masanguanan.—Basaem ti Proverbio 29:25; Apocalipsis 14:6, 7.
Ammuem ti Ad-adu Pay
PROGRAMA A PANAGADAL ITI BIBLIA
Apay nga Adalem ti Biblia?
Mangipapaay ti Biblia kadagiti sungbat ti agkakapateg a saludsod ti minilion a tattao iti intero a lubong. Kayatmo kadi met ti matulongan?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn